Kanne 23.9.2022 – RH ym. v. komissio

(Asia T-596/22)

(2022/C 482/31)

Oikeudenkäyntikieli: englanti

Asianosaiset

Kantajat: RH, RI, RJ, RK ja RL (edustaja: asianajaja P. Holtrop)

Vastaaja: Euroopan komissio

Vaatimukset

Kantajat vaativat unionin yleistä tuomioistuinta

— kumoamaan 8.6.2022 tehdyn komission päätöksen C (2022) 3942 final valtiontuista SA. 102454 (2022/N) – Espanja ja SA. 102569 (2022/N) – Portugali – koskien tuotantokulujen sopeuttamisjärjestelmää sähkön tukkuhintojen alentamiseksi Pyreneiden niemimaan markkinoilla,

— velvoittamaan komission korvaamaan oikeudenkäyntikulut.

Oikeudelliset perusteet ja pääasialliset perustelut

Kanteensa tueksi kantajat vetoavat viiteen kanneperusteeseen.

1) Ensimmäinen kanneperuste, joka perustuu siihen, että komissio on tehnyt tosiseikkoja koskevan virheen ja arvioinut virheellisesti kansallisen valtiontukitoimenpiteen toimintaa: Komissio ei ymmärtänyt oikein Real Decreto-Leyssa 10/2022 kyseessä olevan toimenpiteen toimintaa. (1) Riidanalaiseen päätökseen sisältyvässä komission arvioinnissa ei ole selvää, että komissio on tietoinen siitä, että suojattua sähköntoimitusta koskeva poikkeus ei kata kaikkia mahdollisia suojauksia, koska tietyissä kohdissa se esittää, että kyseistä poikkeusta sovelletaan tukkumarkkinoiden osallistujiin, ja muissa kappaleissa katsotaan, että se vaikuttaa mihin tahansa suojaukseen. Tästä seuraa se, että komissio ei ottanut huomioon kantajien näkemystä ja katsoi virheellisesti, että valtiontukijärjestelmä on unionin oikeuden mukainen.

2) Toinen kanneperuste, joka perustuu siihen, että Real Decreto-Leyn 10/2022 mukainen toimenpide ei ole soveltuva eikä oikeasuhtainen: — vaikka valtiontukimekanismi on hyvin kohdistettu sillä olevan päämäärän saavuttamista varten, sillä olevan tavoitteen saavuttamiseksi olisi voitu käyttää muita vähemmän häiritseviä toimenpiteitä, jotka eivät olisi vaikuttaneet negatiivisesti kantajien markkina-asemaan; — lisäksi ne olisivat estäneet tukijärjestelmästä aiheutuneet häiriöt, kuten kantajien asettamisen huonompaan asemaan kuin markkinakilpailijat eri energiantoimitusrakenteilla tai mahdollisuudella kohdistaa windfall-voittoja yhtiölle, jonka kanssa kantajat ovat suojanneet osan sähkökulutuksestaan, ja heidän asiakkaansa.

3) Kolmas kanneperuste, joka perustuu siihen, että Real Decreto-Leyn 10/2022 mukainen toimenpide ei ole Euroopan parlamentin ja neuvoston asetuksen (EU) 2019/943 (2) 10 artiklan ja Euroopan parlamentin ja neuvoston direktiivin 2019/944 (3) 5 artiklan mukainen: — valtiontukijärjestelmä ei ole direktiivin 2019/944 5 artiklan 2 kohdassa olevien vapaata hinnanmuodostusta koskevien poikkeuksien mukainen, koska olisi voitu turvautua muihin vähemmän haitallisiin toimenpiteisiin; — lisäksi toimenpiteestä aiheutuu kantajille suhteettomia lisäkustannuksia, jotka ovat syrjiviä seuraavilla perusteilla.

4) Neljäs kanneperuste, joka perustuu syrjintään: — on syrjivää, että kaikkia suojauksia ei sisällytetty mukauttamista koskevan poikkeuksen alaan. Poissulkemisperusteet eivät ole merkityksellisiä, koska sekä tukkumarkkinaostajat ja muut markkinatoimijat voivat allekirjoittaa vastaavia suojasopimuksia ja niillä on vastaavat energiatoimituksia koskevat sopimusjärjestelyt; — lisäksi syrjintä on vielä huomattavampaa, koska kyseiset samanlaisuudet ovat seurausta sektorin vapauttamisesta unionin oikeudessa. Kantajien tiedossa ei ole perusteluja kyseiselle syrjinnälle vaan ne katsovat, että on epätodennäköistä, että mikään selitys olisi oikeasuhtainen.

5) Viides kanneperuste, joka perustuu siihen, että komissio on rikkonut kantajien perusteltuja odotuksia: Kantajat ovat noudattaneet toiminnassaan Euroopan unionin toimielinten ja erityisesti komission antamia ohjeita ja kannusteita. Näin ollen he ovat toimineet aktiivisten ja ympäristötietoisten kuluttajien lailla ja allekirjoittaneet suojaussopimuksen muun yrityksen kuin heidän energiantoimittajansa kanssa, mikä takasi, että kaikki heidän käyttämänsä energia tuli uudistuvasta lähteestä. Komissio kuitenkin loukkasi kyseistä odotusta ja hyväksyi toimenpiteen, jolla rankaistiin heitä tällaiseen energiatoimitusta koskevaan sopimusjärjestelyyn ryhtymisestä.

(1) Real Decreto-ley 10/2022, de 13 de mayo, por el que se establece con carácter temporal un mecanismo de ajuste de costes de producción para la reducción del precio de la electricidad en el mercado mayorista (Royal Decree Law 10/2022 of 13 May temporarily establishing a mechanism for adjusting production costs to reduce the price of electricity in the wholesale market).

(2) Sähkön sisämarkkinoista 5.6.2019 annettu Euroopan parlamentin ja neuvoston asetus (EU) 2019/943 (uudelleenlaadittu) (EUVL 2019, L 158, s. 54).

(3) Sähkön sisämarkkinoita koskevista yhteisistä säännöistä ja direktiivin 2012/27/EU muuttamisesta 5.6.2019 annettu Euroopan parlamentin ja neuvoston direktiivi (EU) 2019/944 (uudelleenlaadittu) (EUVL 2019, L 158, s. 125).